**Reaprindeţi candela**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Reaprindeţi candela-n căscioare

Lângă busuiocul cel mereu—

Degerat la mâni şi la picioare

Se întoarce-acasă Dumnezeu.

Doamne,Cel din slăvi creştine,

Ce păcate oare-ai săvârşit

Că te-au dus acolo si pe Tine

In Siberii fără de sfârşit ?!

Toate le ierţi,

Doamne de sus,

Cu blândeţe măreaţă

Chiar şi pe cei

Care te-au dus

În Siberii de gheaţă!

Ninge frigul şi pustiul plouă

Degerată-mi este inima.

Doamne, bine nu ne-a fost nici nouă

Fără sfatul şi lumina Ta.

Doamne, intră şi-n a mea chilie

Şi-amândoi, răniţi şi îngheţaţi

Să ne încălzim cu bucurie

Unul lângă altul ca doi fraţi.

Toate le ierţi,

Doamne de sus,

Cu blândeţe măreaţă

Chiar şi pe cei

Care te-au dus

În Siberii de gheaţă.